**AIŠKINAMASIS RAŠTAS**

**PRIE SPRENDIMO PROJEKTO ,,DĖL** **KLAIPĖDOS MIESTO SAVIVALDYBĖS APLINKOS ORO KOKYBĖS VALDYMO 2020–2023 METŲ PROGRAMOS IR PRIEMONIŲ PLANO PATVIRTINIMO“**

**1. Sprendimo projekto esmė, tikslai ir uždaviniai.**

Teikiamu tarybos sprendimu prašoma patvirtinti parengtą Klaipėdos miesto savivaldybės Aplinkos oro kokybės valdymo programą 2020-2023 m. ir aplinkos oro kokybės valdymo priemonių planą. Priemonių plano tikslas - pasiūlyti pagrįstas priemones aplinkos oro užterštumo lygiui mieste sumažinti.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės administracija pagal 2017 m. sausio 5 d. pasirašytą sutartį su Lietuvos Respublikos aplinkos ministerijos Aplinkos projektų valdymo agentūros įgyvendina projektą „Oro taršos kietosiomis dalelėmis mažinimas, atnaujinant gatvių priežiūros ir valymo technologijas“ (projekto Nr. 05.6.1-APVA-V-021-01-0003). Projektas finansuojamas pagal 2014-2020 metų Europos Sąjungos fondų investicinių veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonę „Aplinkos oro kokybės gerinimas“ iš Europos Sąjungos Sanglaudos fondo ir Klaipėdos miesto savivaldybės biudžeto lėšų. Viena iš projekto veiklų - aplinkos oro kokybės valdymo priemonių plano parengimas.

Planą pagal 2019 m. balandžio 11 d. sutartį Nr. J9-1349 parengė UAB „Estonian, Latvian & Lithuanian Environment“ jungtinėje veikloje su SIA „Estonian, Latvian & Lithuanian Environment“.

Priemonių planas parengtas vadovaujantis Lietuvos Respublikos aplinkos oro apsaugos įstatymu ir Aplinkos oro užterštumo sieros dioksidu, azoto dioksidu, azoto oksidais, benzenu, anglies monoksidu, švinu, kietosiomis dalelėmis ir ozonu normų, patvirtintų Lietuvos Respublikos aplinkos ministro ir Lietuvos Respublikos sveikatos apsaugos ministro 2001 m. gruodžio 11 d. įsakymu Nr. 591/640 „Dėl Aplinkos oro užterštumo sieros dioksidu, azoto dioksidu, azoto oksidais, benzenu, anglies monoksidu, švinu, kietosiomis dalelėmis ir ozonu normų patvirtinimo“, 9 priedu.

**3. Kokių rezultatų laukiama.**

Pritaikius aplinkos oro kokybės valdymo priemonių plane siūlomus sprendinius bus užtikrintas aplinkos oro užterštumo sumažėjimas mieste, bus siekiama išvengti užterštumo normų viršijimo.

Aplinkos oro kokybės valdymo priemonės bus įtrauktos į Klaipėdos miesto savivaldybės strateginį 2021-2030 m plėtros ir (ar) į strateginį 2021-2023 m. veiklos planą.

**4. Sprendimo projekto rengimo metu gauti specialistų vertinimai.**

Aplinkos oro kokybės valdymo programa ir priemonių planas viešam svarstymui buvo paskelbtas 2020 m. rugsėjo 15 d. Klaipėdos miesto savivaldybės internetiniame puslapyje. Kvietimas susipažinti su programa buvo atspausdintas ir dienraštyje „Klaipėda“. Dokumentų rengėjai dalinai atsižvelgė į gautas pastabas.

Programa ir priemonių planas derintas su Aplinkos apsaugos agentūra. Gautas Aplinkos apsaugos agentūros pritarimas.

Sprendimo projektas suderintas su Klaipėdos miesto savivaldybės administracijos specialistais, pastabų nėra gauta.

**5**. **Išlaidų sąmatos, skaičiavimai, reikalingi pagrindimai ir paaiškinimai.**

Sprendimui dėl programos ir priemonių plano patvirtinimo lėšos nėra reikalingos.

**6. Lėšų poreikis sprendimo įgyvendinimui.**

Patvirtinus aplinkos oro kokybės valdymo programą ir priemonių planą, siūlomi sprendiniai būtų įtraukti į savivaldybės strateginius dokumentus, numatytoms priemonėms būtų užtikrinamas lėšų poreikis bei planuojami finansavimo šaltiniai. Reikalingos lėšos būtų planuojamos 2021-2023 m. strateginiame veiklos plane ir einamųjų metų biudžetuose.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – užtikrinamas oro taršos mažinimas.

Neigiamos pasekmės – neigiamų pasekmių nenumatoma.

PRIDEDAMA: Aplinkos apsaugos agentūros raštas „Dėl projekto „Klaipėdos miesto savivaldybės aplinkos oro kokybės valdymo programa 2020-2023 m. derinimo“, 3 lapai.

Projektų skyriaus vedėja Elona Jurkevičienė